ฝรั่งหวนเก็บแบงก์..?
ตลาดหุ้นไทยเมื่อวานนี้ หากดูความเคลื่อนไหวดัชนีของ SET คล้ายกับว่าเป็นเล่นรถไฟเหาะตีลังกา คือ ดัชนีค่อนข้าง “สวิง” อย่างมาก
ตลาดหุ้นไทยเมื่อวานนี้ หากดูความเคลื่อนไหวดัชนีของ SET คล้ายกับว่าเป็นเล่นรถไฟเหาะตีลังกา คือ ดัชนีค่อนข้าง “สวิง” อย่างมาก
12 ก.ค. 2565

ตลาดหุ้นไทยเมื่อวานนี้
หากดูความเคลื่อนไหวดัชนีของ SET คล้ายกับว่าเป็นเล่นรถไฟเหาะตีลังกา
คือ ดัชนีค่อนข้าง “สวิง” อย่างมาก
เปิดตลาดช่วงเช้า ดัชนีรูดทันที ก่อนที่จะดีดกลับขึ้นมาอยู่แดนบวกด้วยเวลาอันรวดเร็ว
ทว่าหลังจากนั้นไม่นาน ดัชนีค่อย ๆ ปรับลงมาสู่แดนลบอีกครั้ง
กระทั่งปิดตลาดภาคเช้า
พอเปิดภาคบ่าย ดัชนีได้รูดลงต่อทันที ลงไปลึกสุด 1,548.87 จุด หรือหลุดแนวรับสำคัญ 1,550 จุด
นั่นทำให้นักลงทุนเกิดการ “แพนิก” แล้วเทขายหุ้นตัวสำคัญออกมาจากพอร์ต เพราะหวั่นว่า ดัชนีจะลงไปลึกมากกว่านี้
เพราะก่อนหน้านี้ นักวิเคราะห์ต่างเตือนว่า หากดัชนีร่วงหลุด 1,550 จุด
อาจจะทำให้ดัชนีลงมาลึกที่บริเวณ 1,530 จุด
เพียงชั่วครึ่งที่ดัชนีหลุด 1,550 จุด ในเวลา 15.15 น.
ปรากฏว่า ณ เวลา 15.20 น. ดัชนีกลับค่อย ๆ ดีดกลับขึ้นมายืนเหนือ 1,550 จุด อีกครั้ง
แล้วค่อย ๆ ปรับขึ้นมาเรื่อย ๆ
กระทั่งมาปิดตลาดที่ระดับ 1,557.40 จุด ลดลงเพียง -0.47 จุด
ท่ามกลางมูลค่าการซื้อขายที่มากระโดดขึ้นช่วงท้ายตลาดกว่า 46,061 ล้านบาท
หลังจากตลาดปิด ได้เดาไว้เลยว่า วันนี้นักลงทุนต่างชาติน่าจะซื้อสุทธิแน่นอน
แล้วก็เป็นเช่นนั้นจริง
เพราะวานนี้ต่างชาติซื้อสุทธิอีกว่า 1,839 ล้านบาท และเป็นการซื้อต่อเนื่องวันที่ 4 ติดต่อกันเริ่มจาก
วันที่ 6 ก.ค.ซื้อสุทธิ 2,285 ล้านบาท
วันที่ 7 ก.ค. ซื้อสุทธิ 1,812 ล้านบาท
วันที่ 8 ก.ค. ซื้อสุทธิ 1,709 ล้านบาท
หรือรวม 4 วันทำการ ต่างชาติซื้อสุทธิรวมกัน  7,645 ล้านบาท
ส่งผลให้นับจากต้นปีมาจนถึงวานนี้ (11 ก.ค.) ต่างชาติยังมียอดซื้อสุทธิในตลาดหุ้นไทยอยู่กว่า 115,056 ล้านบาท
มีความเป็นไปได้ว่า เมื่อวานนี้ ต่างชาติอาจจะมีการ “ปรับพอร์ต”
ด้วยการขายหุ้นในกลุ่มเปิดเมืองที่ราคาขึ้นมาค่อนข้างสูง
แล้ววกกลับมาซื้อหุ้นกลุ่มธนาคารอีกครั้ง หลังจากราคาได้ลงมาค่อนข้างลึก และเข้าเขตขายมากเกินไป
เราจึงเห็นหุ้นกลุ่มแบงก์ที่นำโดย KBANK BBL และ SCB เริ่มกลับมาวิ่งแรงอีกครั้ง
หุ้นบิ๊กแคปหรือที่มีมาร์เก็ตแคปใหญ่ขนาดนี้  ด้วยวอลุ่มเทรดที่เข้ามามากเป็นหลักพันล้านบาท
มีเพียงกลุ่มนักลงทุนสถาบันเท่านั้นที่จะลากหุ้นบิ๊กแคปขึ้นมาได้
ขณะที่เมื่อวานนี้ฝั่งกองทุนได้ขายสุทธิออกมา
จึงเหลือเพียงต่างชาติเท่านั้น ซึ่งวานนี้ก็มียอดซื้อสุทธิเพียงกลุ่มเดียว
มาถึงตอนนี้ ยังประเมินได้ไม่แน่ชัดว่า ต่างชาติจะซื้อสุทธิไปถึงเมื่อไหร่ และพวกเขาประเมินทิศทางค่าเงินบาทเป็นอย่างไร
เพราะหากมองว่า ค่าเงินบาทยังอ่อนค่า
ต่างชาติก็ไม่น่าจะซื้อต่อเนื่องแบบนี้
หรือว่า การเข้ามาดักซื้อในครั้งนี้ เป็นเกมล่อให้นักลงทุนในประเทศซื้อตามหรือไม่..?
จึงเป็นเรื่องที่ยากต่อการคาดเดา